Efa - Y Ddraenen o Ystlys Adda?

Awgrymwyd yn ddiweddar fod hanesion y Creu ar ddechrau Llyfr Genesis yn ymdebygu i hologram. Yn yr un modd ag y gall ongl a chyfeiriad y sawl sy’n syllu ar hologram bennu pa ddelwedd liwgar a welir, gall ein hagwedd meddwl a’n rhagdybiaethau ninnau ddylanwadu ar ein dehongliad o stori’r Creu. Mae cymhariaeth o’r fath yn hynod berthnasol wrth ystyried y portread beiblaidd o’r wraig yng ngardd Eden, oherwydd nid oes un cymeriad benywaidd wedi cydio yn nychymyg diwinyddion, arlunwyr a llenorion yn yr un modd ag Efa. Gallwn, er enghraifft, ystyried am ennyd y darluniau amrywiol o Efa mewn llenyddiaeth Gymraeg. Canolbwyntio ar ei harddwch a wna William Williams, Pantycelyn, wrth ddisgrifio cyflwr y ddynolryw cyn y Cwmp: ‘O! rosyn y greadigaeth! O! greadur teg ei phryd! Ni fedd holl natur eang o’i mewn dy fath ynghyd!’.
 Ac i fyd y rhosynnau y trôdd bardd dienw o’r Oesoedd Canol Cynnar i chwilio am ddelweddaeth priodol, er iddo wneud hynny er mwyn cymharu genedigaeth y Forwyn Fair o hil bechadurus Efa â rhosyn a flodeua ar y drain.
 Nid tegwch benywaidd Efa, felly, oedd o bennaf ddiddordeb i’r bardd hwn, ond bygythiad y ddraenen a ymguddiai ymhlith y petalau.

Ond i ba raddau, tybed, y mae delweddaeth drawiadol rhai o lenorion Cymru yn gyson â thystiolaeth y Beibl ynghylch y wraig gyntaf? Prin yw’r cyfeiriadau beiblaidd at Efa, er gwaethaf ei hamlygrwydd yn yr ymgais i olrhain dyddiau cynnar y greadigaeth a’r ddynolryw (Genesis 2:4b-4:2a, 25), a dim ond dwywaith drachefn y cyfeirir ati yn y Beibl (II Cor. 11:3; I Tim. 2:13). Mae’r traddodiadau cryno (a phur amwys) yn Llyfr Genesis ynghylch y wraig hon wedi hawlio sylw diwinyddion ar hyd y canrifoedd. Ond yn anffodus, bu mwy o gamddehongli nag o ddadansoddi cytbwys, a defnyddiwyd hanesion y Creu fel arfau ysgrythurol yn yr ymgyrch i bwysleisio israddoldeb merched, gan eu labelu fel cymeriadau peryglus oedd i’w ffrwyno a’u disgyblu ar bob achlysur. Gyda thwf y mudiad ffeministaidd ar ddechrau’r saithdegau, daeth rhai ffeministiaid ôl-Gristnogol i’r casgliad y dylid gwrthod stori gardd Eden fel ymgorfforiad o batriarchiaeth yr oesoedd,
 a dywedwyd nad yw’n bosibl adfer ohoni unrhyw neges gadarnhaol i ferched. Ac mewn erthygl mwy diweddar ar Genesis 2-3, fe ddatgan David Clines fod y testun hwn yn gwbl wryw-ganolog a phatriarchaidd, ac y dylai ysgolheigion ffeministaidd ei roi o’r neilltu a chanolbwyntio ar y testunau beiblaidd hynny sy’n cyhoeddi achubiaeth a chyfiawnder i’r holl ddynolryw.
 

Amharod, fodd bynnag, yw’r mwyafrif o ddiwinyddion ffeministiadd cyfoes i ollwng gafael ar stori Efa, a hynny am mai’r disgrifiad ohoni yw man cychwyn pob trafodaeth ar y portread beiblaidd o ferched. Sut y gall ysgolheictod ffeministaidd ar y Beibl wneud cyfraniad adeiladol i’r drafodaeth ar statws merched os anwybyddir portread Genesis o’r berthynas rhwng y gwryw a’r fenyw? Y broblem sylfaenol a wyneba diwinyddion heddiw yw y caniatawyd i ganrifoedd o ddehongli negyddol reoli’r modd y defnyddir y darlun beiblaidd o’r wraig gyntaf. Y broblem, efallai, yw ein bod yn orgyfarwydd â’r stori a’r dehongliadau traddodiadol ohoni, ac wedi cael ein cyflyru i dderbyn dadansoddiad pur unffurf a rhagfarnllyd o’i neges. Dyma paham y cyhoeddwyd nifer o astudiaethau ar y pwnc yn ystod yr ugain mlynedd diwethaf, astudiaethau sy’n ceisio dadorchuddio’r haenau trwchus o gamliwio a fu ar stori gardd Eden. 

Un cyfrol a fu’n arbennig o ddylanwadol mewn astudiaethau beiblaidd ffeministaidd yw God and the Rhetoric of Sexuality gan Phyllis Trible (1978). Fel rhan o’i hymgais i ‘ddadbatriarchu’ hanesion y Creu, mae Trible yn defnyddio beirniadaeth rethregol (‘rhetorical criticism’), sef math ar feirniadaeth lenyddol a ganolbwyntia ar ffurf a strwythur naratif ac ar y modd y datblygir geiriau a delweddau. Cred Trible na ellir ysgaru neges Genesis 1-3 oddi wrth ffurf arbennig y testun hwnnw, er ei bod yn bosibl - ar ôl cynnig dehongliad cytbwys - ailddarganfod ‘y gwir Efa’ ac adfer hanesion y Creu i wragedd ymhob cenhedlaeth. Dyma paham mae’n rhaid astudio’r testun gwreiddiol yn ofalus, a thynnu sylw at y manylion hynny o fewn y stori sydd wedi cael eu hanwybyddu (efallai o fwriad) wrth gyfeithu’r testun Hebraeg. Mae’n rhaid darllen y testunau o’r newydd, gan roi o’r neilltu ein holl ragfarnau am gynnwys ac ergyd y stori. Fy mwriad yn y bennod hon, felly, yw codi rhai cwestiynau ynghylch y modd y pardduwyd cymeriad Efa ar hyd y canrifoedd, a cheisio, ar sail y testun, ateb rhai o’r cyhuddiadau a ddygwyd yn ei herbyn. I’r perwyl hwn cyfeirir ati hi fel ‘y fenyw’ neu’r ‘wraig’, oherwydd nid yw’r wraig gyntaf yn derbyn yr enw priod Efa hyd at 3:20. Yn yr un modd, cyfeirir at Adda yn yr astudiaeth hon fel ‘y gwryw’ neu’r ‘gwr’ (neu, lle bo’n briodol, fel ‘y dyn’ i ddynodi’r ddynolryw), oherwydd fe ymddengys mai yn 4:25 y defnyddir y gair ’adam fel enw priod am y tro cyntaf.

Un ffactor sy’n haeddu mwy o sylw wrth drafod hanesion y Creu yw’r ffaith y cofnodir dau adroddiad o ffynonellau gwahanol ym mhenodau agoriadol Llyfr Genesis; ar y cyfan fe gytuna ysgolheigion beiblaidd nad yr un awdur fu’n gyfrifol am lunio’r adroddiad cyntaf (Gen. 1:1-2:4a) a’r ail (2:4b-3:24). Golyga hyn bod yn rhaid gochel rhag bwrw tystiolaeth dau awdur i un crochan esboniadol, oherwydd ni ellir cymryd yn ganiataol fod y ddau yn coleddu’r un syniadau am greadigaeth y byd a’r ddynolryw. Cyfansoddwyd y naill adroddiad a’r llall mewn cyfnodau gwahanol ac am resymau gwahanol.
 Fe droir yn gyntaf i ystyried tystiolaeth Genesis 1, er na cheir unrhyw gyfeiriad penodol at y wraig gyntaf yn y bennod hon.

1. Yr Adroddiad Cyntaf: Creu’r Ddynolryw ar Ddelw Duw
Un o’r cyhuddiadau a ddygir yn erbyn Efa, a phob merch o ganlyniad, yw na chrewyd hi ar ddelw Duw. Dywedodd Diodorus o Darsus, er enghraifft, ‘ei bod yn gwbl amlwg nad yw gwraig - na hyd yn oed ei henaid - wedi’i chreu ar ddelw Duw’.
 Ond ai dyma a ddywed Llyfr Genesis mewn gwirionedd? Yn ôl yr adroddiad cyntaf, creodd Duw y ddynolryw ar y chweched dydd:

Dywedodd Duw, “Gwnawn ddyn ar ein delw, yn ôl ein llun ni, i lywodraethu ar bysgod y môr, ar adar yr awyr, ar yr anifeiliaid gwyllt, ar yr holl ddaear, ac ar bopeth sy’n ymlusgo ar y ddaear.” Felly creodd Duw ddyn ar ei ddelw ei hun; ar ddelw Duw y creodd ef; yn wryw ac yn fenyw y creodd hwy (1:26-27). 

Y gair Hebraeg a gyfeithir gan y BCN fel ‘dyn’ yw ’adam, ac am ei fod yn perthyn i’r gair ’adamah (‘pridd’ neu ‘ddaear’), gellir awgrymu mai ystyr lythrennol ’adam yw ‘un o’r pridd’. Ac fel yr awgryma gweddill adnod 27, ni chyfeiria ’adam at un creadur diryw neu ddeuryw, ond at y ffaith fod y ddynolryw yn cynnwys y gwryw a’r fenyw. Fe ddatgan y testun, felly, eu bod ill dau - yn wryw a benyw - wedi’u creu ar ddelw Duw (imago Dei). Gall beirniadaeth rethregol hefyd fod o gymorth yma, oherwydd fe dynn Phyllis Trible sylw at gyfochredd y ddau gymal olaf, gan nodi fod y geiriau ‘ar ddelw Duw y creodd ef’ yn cyfateb i ‘yn wryw ac yn fenyw y creodd hwy’. Golyga hyn nad yw Gen. 1:26-27 yn cyfeirio at y ddynolryw mewn termau gwrywaidd yn unig, ac yn sicr nid oes unrhyw awgrym o hierarchiaeth yn y testun na’r syniad fod y wraig wedi’i hamddifadu o’r ddelw ddwyfol ac yn ddarostyngedig i’r gwryw. Yr undod rhwng y gwryw a’r fenyw a bwysleisir, a’r ddau fel ei gilydd yn cael eu bendithio gan Dduw ac yn derbyn gorchymyn ganddo i lenwi’r ddaear (Gen. 1:28).

2. Yr Ail Adroddiad: Duw yn Creu’r Wraig

Ceir disgrifiadau penodol o’r wraig yn yr ail adroddiad am y Creu (Gen. 2:4b-25), ac y mae hithau - mewn naratif llawer mwy dramatig ei naws na’r cyntaf - yn dod i flaen y llwyfan gyda thri chymeriad arall, sef Duw, y gwryw a’r sarff. Yn wir, am ei bod hi’n ffigur amlwg yn Genesis 2, rhoddwyd cryn bwyslais gan rai diwinyddion a llenorion ar dystiolaeth y bennod hon yn eu hymgais i gynnig dadleuon dros israddoldeb merched. Dywedwyd fod gwragedd yn eilradd i ddynion yng nghynllun Duw ar gyfer ei greadigaeth, oherwydd yn ôl Genesis 2: i) fe greodd Duw y fenyw ar ôl y gwryw; ii) cafodd ei chreu o asen ei gwr; iii) ei swyddogaeth hi oedd cynorthwyo’r gwr; iv) ac ef fu’n gyfrifol am roi enw arni. Dadleuon o’r fath, yn ddiamau, a ysgogodd John Milton i ddatgan: ‘[Adam’s] perfection far excell’d Hers in all real dignity’ (Paradise Lost 10:150-151). Wrth geisio ymateb i’r datganiadau hyn, rhai a dderbynnir bron yn ddigwestiwn mewn rhai cylchoedd eglwysig, fe ddatgan diwinyddion ffeministaidd bod yn rhaid astudio’r testun yn ofalus, bwrw golwg ar y dadleuon traddodiadol hyn ynghylch statws y wraig, ac yna gofyn: ai bwriad yr awdur hwn mewn gwirionedd oedd pwysleisio ei hisraddoldeb i’w gwr? 

i) Creu’r wraig ar ôl ’adam Anialdir diffrwyth yn hytrach na dyfroedd y chaos yw man cychwyn yr ail hanesyn am y Creu, ond - ar ôl i’r tarth ddyfrhau’r ddaear - fe ddywed yr awdur bod angen rhywun i drin y tir (2:5):

Yna lluniodd yr Arglwydd Dduw ddyn o lwch y tir, ac anadlodd yn ei ffroenau anadl einioes; a daeth y dyn yn greadur byw (2:7).

Unwaith yn rhagor y gair ’adam a gyfieithir yma fel ‘dyn’, ond mae’r chwarae ar eiriau yn fwy trawiadol yma nag yn yr adroddiad cyntaf gan fod yr awdur hwn yn portreadu Duw fel crochenydd yn llunio’r dyn o lwch y ddaear (’adamah). Mae’r defnydd o’r gair ’adam yn Gen. 2:7 wedi peri i amryw o ddiwinyddion ffeministaidd awgrymu mai creadur diryw yn hytrach na gwrywaidd sydd mewn golwg; defnyddir y fannod bendant gyda’r gair yn y fan yma (ha-’adam), a gall olygu ‘y dyn’ neu ‘y bod dynol’ yn hytrach na’r unigolyn ‘Adda’.
 Oni ellir dadlau, felly, mai disgrifio creadigaeth y ddynolryw a wna’r datganiad hwn, ac mai dim ond ar ôl i’r wraig gael ei chreu o’r ’adam y gellir sôn am y creadur gwreiddiol mewn termau gwyrwaidd? Mae’n fwy tebygol, fodd bynnag, mai ffigur gwrwyaidd oedd ’adam i awdur Genesis 2 o’r cychwyn cyntaf. Nid cyfeirio at y ddynolryw yn gyffredinol a wna’r ail adroddiad (yn wahanol i’r adroddiad cyntaf), ond at gymeriad penodol sy’n gallu ymddiddan â Duw; ac o safbwynt yr awdur a’i ddarllenwyr, gwryw neu benyw (nid bod diryw) yw pob unigolyn. Ar ben hyn, mae’r defnydd o’r ymadrodd ‘y dyn (ha-’adam) a’i wraig’ yn 2:25 (a 3:8) yn rhagdybio mai ffigur gwrywaidd yw ’adam. A hyd yn oed ar ôl i’r wraig gael ei chreu, mae’r awdur yn parhau i gyfeirio at ei phartner fel ’adam yn ogystal â defnyddio’r term Hebraeg priodol am ‘y gwr’ (’ish).
 A oes unrhyw wahaniaeth, felly, rhwng y defnydd o’r ddau derm yn Gen. 2:4b-3:24? Fe ymddengys bod awdur yr ail adroddiad yn defnyddio’adam (‘dyn’) yng nghyswllt yr ymddiddanion a’r berthynas rhwng Duw a’r dyn cyntaf, ond yn ffafrio’r term ’ish (‘gwr’) pan fo’n canolbwyntio ar y berthynas rhwng y dyn a’r wraig. 

Ond hyd yn oed os yw’r adroddiad hwn yn datgan fod y wraig wedi’i chreu ar ôl y dyn, ai bwriad y testun yw cyhoeddi ei bod hi o ganlyniad yn ddarostyngedig iddo? Mae diwinyddiaeth Gristnogol ar hyd y canrifoedd wedi hyrwyddo hierarchiaeth rhywiol ar sail Genesis 2, a chyfeiriwyd at greadigaeth y wraig gyntaf mewn datganiadau cynnar ynghylch safle a swyddogaeth merched (e.e. I Cor. 11:7-9; I Tim. 2:13). Bydd cyfle maes o law i drafod y testunau perthnasol yn y Testament Newydd, ond gellir holi yn awr ynghylch cymhellion awdur y testun gwreiddiol. Mae diwinyddion ffeministaidd yn datgan nad oes unrhyw awgrym yn Genesis 2 fod blaenoriaeth o ran amser yn gyfystyr â rhagoriaeth y gwryw dros y fenyw. Yn ôl Genesis 1, crewyd yr anifeiliaid cyn y ddynolryw, ond ni chlywir am unrhyw ddiwinydd yn datgan fod y ddynolryw yn eilradd ac yn ddarostyngedig iddynt. Ond ni ddylid ychwaith ddefnyddio’r testun hwn fel prawf o ragoriaeth y ferch, er i rai ffeministiaid ddatgan yn bryfoclyd mai arbrawf neu ddrafft oedd Adda cyn creu’r Efa berffaith. 

ii) Creu’r wraig o ystlys ’adam Ond onid israddoldeb y wraig a ragdybir pan ddywed yr awdur fod Duw wedi ei chreu hi o asen, sef yr asgwrn dinod hwnnw y gallai’r gwryw yn hawdd fyw hebddo? Dyma gyfieithiad y BCN o’r adnodau perthnasol:

Yna parodd yr Arglwydd Dduw i drwmgwsg syrthio ar y dyn, a thra oedd yn cysgu, cymerodd un o’i asennau a chau ei lle â chnawd; ac o’r asen a gymerodd gwnaeth yr Arglwydd Dduw wraig, a daeth â hi at y dyn (2:21-22).

Mae’r BCN, fel y mwyafrif o gyfieithiadau, yn defnyddio’r gair ‘asen’ i gyfieithu’r gair Hebraeg sela’. Ychydig iawn o sylw a rydd esbonwyr i’r manylyn hwn o fewn y naratif, a derbyniant bron yn ddigwestiwn mai ‘asen’ yw’r cyfieithiad priodol o’r gair hwn. Ond mewn erthygl pur ddiweddar ar arwyddocâd y gair sela’ yn yr Hen Destament, fe bwysleisia H.-J. Fabry - ac yntau’n gweithredu yn gwbl annibynnol ar unrhyw agenda ffeministaidd - mai prin iawn yw’r defnydd beiblaidd o’r term hwn yng nghyswllt byd yr anatomi. Gen. 2:21-22 yw’r unig destun yn yr HD lle defnyddir sela’ am ran o’r corff dynol; mewn testunau beiblaidd eraill, defnyddir yr un term i ddisgrifio ochrau’r tabernacl (e.e. Exod. 26:26), ochr y deml (e.e. Esec. 41:11), ochr arch y cyfamod (Exod. 25:12) a hyd yn oed ochr neu lethr mynydd (II Sam. 16:13). Fe awgryma Fabry, gan hynny, nad oes rhaid gweld cyfeiriad at un asen fechan yn Gen. 2:21-22, oherwydd y mae’n bosibl mai bwriad yr awdur oedd datgan fod Duw wedi cymryd un o ochrau’r dyn er mwyn creu’r wraig. Cefnogir y ddamcaniaeth hon hefyd gan y ffaith fod yr LXX ar Gen. 2:21 (y cyfieithiad Groeg o’r HD) yn sôn am ‘ochr’ y dyn yn hytrach na’i asen.

Fodd bynnag, gellir dychmygu ambell un yn datgan nad yw’ ddamcaniaeth hon mewn gwirionedd yn newid y ffaith fod y wraig, yn ôl y testun, wedi’i chreu o gorff y dyn. Dyma paham mae diwinyddion ffeministaidd yn tueddu canolbwyntio ar gwestiwn mwy cyffredinol: ai nod yr awdur yw defnyddio creadigaeth y wraig o gorff y dyn fel prawf o’i hisraddoldeb? Dylid cadw mewn cof, medd amryw, mai o lwch y ddaear y crewyd y dyn yn ôl y naratif, ond ni cheir unrhyw awgrym fod y llwch yn rhagori ar y dyn. Pwysleisia Genesis 2 yn ogystal mai deunydd crai yn unig yw’r llwch a’r ochr/asen, oherwydd Duw’r Creawdwr sy’n gyfrifol am lunio a rhoi bywyd i’r gwryw a’r fenyw ac y maent ill dau yn atebol iddo (cymh. 3:9,13). Prif ergyd yr olygfa hon yw’r gred fod y dyn yn anorffenedig ac yn anghyflawn hyd nes i’r wraig gael ei chreu; y bartneriaeth agos - o ran sylwedd, natur a statws - yn hytrach na’r gwahaniaethau rhyngddynt sydd o bennaf ddiddordeb i’r awdur hwn.
 A phan fo’r gwryw yn gweld y fenyw am y tro cyntaf, fe dynn sylw at y tebygrwydd a’r undod ddeinamig rhyngddynt: ‘Dyma hi! Asgwrn o’m hesgyrn, a chnawd o’m cnawd. Gelwir hi yn wraig, am mai o  EQ \O(w,ˆ) r y cymerwyd hi’ (adnod 23). 

iii) Swyddogaeth yr ‘ymgeledd cymwys’ Ond beth, yn ôl y testun, yw swyddogaeth y wraig? Gofynnodd Awstin, ganrifoedd lawer yn ddiweddarach, paham yr aeth Duw i’r drafferth o greu gwraig? Fe ddaeth ef i’r casgliad nad yw hi o unrhyw gymorth i’r g EQ \O(w,ˆ) r mewn llafur corfforol (2:18), a’i hunig swyddogaeth felly yw beichiogi a geni plant.
 Ond unwaith yn rhagor, mae’n rhaid astudio’r testun yn ofalus a holi ynghylch arwyddocâd yr ymadrodd a gyfieithir gan y BCN (a chyfieithiad William Morgan) fel ‘ymgeledd cymwys’ (2:18, 20). Gall ‘ymgeledd’, fel y gair Saesneg ‘helper’, beri i rai gredu mai unig swyddogaeth y wraig gyntaf oedd gwasanaethu’r g EQ \O(w,ˆ) r, sy’n esbonio paham mae nifer o ddiwinyddion ffeministaidd yn ffafrio’r cyfieithiad ‘cymar’. Yn sicr, yn yr HD defnyddir y gair Hebraeg a gyfieithir fel ‘ymgeledd’ (’ezer) i ddynodi’r sawl sy’n cynnig cymorth - hyd yn oed pan fo Duw ei hun yn cynorthwyo’r sawl sydd mewn angen (e.e. Exod. 18:4; Deut. 33:7; Salm 121:1). Nid yw’n dilyn, felly, bod israddoldeb ymhlyg yn y syniad o gynnig ‘cymorth’ neu ‘ymgeledd’ i rywun arall. Y gwir amdani yw na ddatgelir dim ynghylch statws y wraig, ac nid yw’r awdur ychwaith yn ymhelaethu ar ei chyfrifoldebau a’i dyletswyddau. Er i David Clines ddod i’r casgliad mai unig orchwyl y wraig, yn ôl y testun beiblaidd, yw ‘bod yn ffrwythlon’ (1:28),
 rhaid gochel unwaith eto rhag dehongli’r ail adroddiad yng ngoleuni’r cyntaf. Fe ymddengys, felly, mai mynegiant cyffredinol o’r gefnogaeth a rydd y wraig i’w gwr ac o’r cydweithrediad rhwng y ddau yw’r ymadrodd ‘ymgeledd cymwys’. Ond nid oes rhaid mynd mor bell â dehongli’r ymadrodd fel mynegiant o gydraddoldeb llwyr rhwng y gwryw a’r fenyw (Phyllis Trible) nac ychwaith o israddoldeb y wraig i’w gwr (David Clines).

iv) Rhoi enw ar y wraig Pan fo’r dyn yn gweld y wraig am y tro cyntaf, fe ddywed: ‘Gelwir hi yn wraig (’ishshah), am mai o wr (’ish) y cymerwyd hi’ (2:23). Er bod y defnydd o’r termau ‘gwr a gwraig’ yn yr ebychiad hwn yn arwydd o’r bartneriaeth rhwng y ddau, awgrymwyd droeon mewn esboniadau fod y weithred o enwi’r wraig yn arwydd o awdurdod y gwr drosti hi. Defnyddir y fformiwla ‘galw enw’, er enghraifft, pan fo’r anifeiliaid yn cael eu dwyn gerbron y dyn ac yntau’n rhoi enw arnynt (Gen. 2:19). Anfodlonrwydd â’r dadansoddiad hwn sydd wedi peri i ddiwinyddion fel Phyllis Trible nodi nad y fformiwla ‘galw enw’ a ddefnyddir yng ngyswllt y wraig a’i bod, gan hynny, yn amheus a ellir cymharu’r naill weithred a’r llall. Fe gred eraill mai hollti blew a wna Trible wrth wahaniaethu rhwng yr ymadroddion ‘galw’ a ‘galw enw’, er y dywedant nad oes rhaid dehongli’r ebychiad fel mynegiant o awdurdod a rheolaeth y dyn dros ei wraig. Mae’n bosibl mai ebychiad o lawenydd a geir yn Gen. 2:23, a’r dyn yn cyhoeddi ei fod o’r diwedd wedi canfod ei wir gydymaith. Cadarnheir hyn gan yr epilog yn adnod 24, lle dywedir mai’r arferiad yw i ddyn adael ei dad a’i fam a ‘glynu wrth ei wraig, a byddant yn un cnawd’. Y cariad a’r harmoni rhwng gwr a gwraig, gan hynny, sy’n creu undod rhyngddynt. 

� Golwg ar Deyrnas Crist II:6.


� ‘Y doeth o epil ennwir Eua, Mal y daw ar y drein, blodeu rosa’ (‘Fe ddaeth [Mair] o hil bechadurus Efa, Fel y daw ar y drain, flodau’r rhosyn), o’r gerdd ‘Difregwawd Taliesin’ (gweler Blodeugerdd Barddas o Ganu Crefyddol Cynnar, gol. M. Haycock, Llandybïe, 1994, 354).


� Defnyddir y term ‘patriarchiaeth’ mewn astudiaethau ffeministaidd ar y Beibl i ddisgrifio strwythur gwryw-ganolog a phwyslais ‘gwrywaidd’ y testunau beiblaidd. Yn llythrennol, mae’r term yn dynodi llywodraeth ac awdurdod y tad.


� D. Clines, What Does Eve Do to Help? And Other Readerly Questions to the Old Testament, Sheffield, 1990, 37.


� Mae’r BCN yn defnyddio’r enw ‘Adda’ am y tro cyntaf yn 3:17, er ei bod yn debygol mai teitl (‘y Dyn’) yn hytrach nag enw priod yw ’adam hyd 4:25.


� Yn draddodiadol awgrymir mai gwaith yr awdur Offeiriadol (P) yw Gen. 1:1-2:4a, ac fe’i dyddir i’r chweched ganrif CC. Dywedir, fodd bynnag, fod yr ail adroddiad (Gen. 2:4b-3:24) i’w briodoli i’r awdur Yahwistaidd (J), testun sy’n llawer h� EQ \O(y,ˆ) �n na’r adroddiad cyntaf (y ddegfed neu’r nawfed ganrif CC).


� Dernynnau ar Genesis 1:26.


� Cymharer P. Trible, God and the Rhetoric of Sexuality, 98: ‘one creature who was sexually undifferentiated (neither male nor female nor a combination of both)’. Gweler R.B. Edwards, The Case for Women’s Ministry, Llundain, 1989, 146f., sy’n nodi bod tuedd i ni gael ein cyflyru gan y ddelwedd draddodiadol o’r Creu mewn celfyddyd (e.e. darlun Michelangelo yng Nghapel y Sistine).


� Defnyddir ‘dyn’ yn gyson gan y BCN i gyfieithu ’adam, a ‘gwr’ i gyfieithu ’ish (heblaw 2:24; ond gweler 2:23; 3:6, 16).


� Cymh. H.Williams, Y Creu a’r Cadw, Caernarfon, 1973, 104: ‘Pwysleisir yma’r berthynas agos rhwng y ddau ryw. Er eu bod i raddau’n wahanol i’w gilydd, y mae cysylltiad hanfodol rhyngddynt’.


� Esboniad Lythrennol ar Lyfr Genesis 9.5.


� What does Eve do to Help? 34f.





